कांग्रेस के अनेक नेता सच्चे देशभक्त हैं, किन्तु उन्हें ऐशोआराम तथा शांत जीवन से इतना प्रेम है कि वे अशांत परिस्थितियों, उपद्रवों तथा भयानक विपत्तियों का सामना करने में अपने को असमर्थ पाते हैं | यही कारण है कि उग्रवादियों के तरीकों के प्रति उनमें विरक्ति का भाव है तथा वे आम लोगों तक अपना प्रचार कार्य भी नहीं कर पाते | वे बहुत धीमे चलते हैं | यह भी सत्य है कि इनमें कई लोग कायर हैं | कुछ ऐसे हैं, जो स्वार्थ सिद्धि में लगे रहते हैं | उन्हें जजों के पदों पर नियुक्त होने की ख्वाहिस रहती है, वे कोंसिलों के सदस्य बनना चाहते हैं, सर या राय बहादुर का खिताब पाना चाहते हैं, किन्तु हम ऐसे लोगों को राष्ट्रवादी नहीं मानते | यह भी सत्य है कि कोई भी राजनैतिक पार्टी ऐसे लोगों से अछूती नहीं रहती | कुछ कांग्रेसी आचरण में उदारपंथी हैं, किन्तु विचारों में गरमदली है | उनमें साहस की इतनी कमी है कि वे स्वयं को उग्रदल वालों की पंक्ति में नहीं बिठा पाते, उसी प्रकार स्वयं को कांग्रेसी कहने वाले ऐसे लोग भी हैं जो पक्के राजभक्त हैं तथा सदा अपने हितों की वृद्धि के लिए चिंतित रहते हैं |